題陳和仲觀聚堂
作者：袁甫
朝代：宋

paragraphs: 習庵築室，扁曰觀聚。
堂前何有，萬象可覩。
山如郛郭，烟雲吞吐。
草木沃若，春光媚嫵。
脩篁漫山，不知隆暑。
何况秋空，呼日入戶。
朔風吹雪，松聲如怒。
上天下地，四方曰宇。
物生其間，何可勝數。
我于是觀，樂哉斯土。
隨意作室，不華不窳。
買山旋添，稍葺園圃。
得趣幽閑，不入城府。
良朋偶來，傾倒肺腑。
不及時事，惟談鄒魯。
朋去何爲，周易一部。
消息盈虛，窮今亙古。
觀乃自觀，寂無一語。